ՆԱՏՕ-Ռուսաստան հարաբերությունների վատթարացումը շարունակվում է
ՆԱՏՕ-ի գլխավոր քարտուղար Յենս Սթոլթենբերգը հայտարարել է, որ դաշինքի առաջիկա գագաթաժողովի ընթացքում մշակվելու են Արեւելյան Եվրոպայում եւ Բալթյան երկրներում ռազմական ներկայության ավելացմա մեխանիզմները:
Լեհաստանի եւ Բալթյան երկրների սահմաններին ռազմախաղեր անցկացնող Ռուսաստանը պատճառաբանում է իր գործողությունները ՆԱՏՕ-ի կողմից այդ երկրներում ուժերի տեղակայման հեռանկարով: Մոսկվան հայտարարել է նաեւ, որ նախատեսում է Ղրիմում ատոմային զենք կրելու ունակ ծանր ռմբակոծիչներ տեղակայել: ՆԱՏՕ-ի գլխավոր քարտուղար Յենս Սթոլթենբերգը նշել է, որ Լեհաստանում եւ Բալթյան երկրներում ուժերի տեղակայումը պայմանավորված է առաջին հերթին պաշտպանության կարիքով. «Մեր գործողությունները պաշտպանական եւ համաչափ են եւ լիովին գտնվում են միջազգային մեր պարտավորությունների շրջանակներում»: Մոսկվան սակայն սպառնում է կոշտ պատասխանել ՆԱՏՕ-ի ցանկացած ներկայությանը նախկին Վարշավյան պայմանագրի երկրներում: Վլադիմիր Պուտինը Հունաստանում հայտարարել է, որ Ռումինիայում դաշինքի հակահրթիռային պաշտպանական համակարգը Ռուսաստանի համար վտանգ է ներկայացնում. «Եթե դեռ երեկ Ռումինիայի այդ տարածքները տեղյակ չէին, թե ինչ է նշանակում սահմանագծի վրա գտնվելը, ապա այսօր մենք որոշ քայլեր կձեռնարկենք՝ մեր անվտանգությունն ապահովելու համար»: Լեհաստանի նախագահ Անդրեյ Դյուդան ի պատասխան նշել է, որ Մոսկվան ծայրահեղ ծանր է արձագանքում հակահրոիռային պաշտպանությանը. «Այս հարցը քննարկվել է տարիներ շարունակ, այնպես որ, չպետք է որեւէ մեկի համար անակնկալ լինի»: ՆԱՏՕ-ի Խորհրդարանական վեհաժողովն իր հերթին հայտարարել է, որ Ռուսաստանի ագրեսիվ գործողությունները պետք է սանձազերծվեն: «Համաշխարհային զարգացումների վրա ազդեցություն թողնելու համար Ռուսաստանը որոշել է, որ պետք է քայքայի եւ բաժանի մյուսներին եւ նույնիսկ հարեւանների դեմ ուժ գործադրի», - հայտարարել է ՆԱՏՕ-ի Խորհրդարանական վեհաժողովի նախագահ Մայք Թըրները: Ի պատասխան, ՆԱՏՕ-ում Ռուսաստանի մշտական ներկայացուցիչ Ալեքսանդր Գրուշկոն մեղադրել է դաշինքին՝ Սառը պատերազմի կանոններին վերադառնալու մեջ եւ ընդգծել, որ հարաբերությունների վատթարացումը կսաստկանա: